Щэнхабзэ зэхэдзэ
«Гъэмахуэ утыку» фIэщыгъэм щIэту Налшык махуиплIкIэ щекIуэкIащ щэнхабзэм и фестиваль гъэщIэгъуэн.
«Ored Recordings» гупымрэ Налшык къалэ округым и Администрацэмрэ къызэрагъэпэща а Iуэху дахэм уэрэджыIакIуэхэмрэ макъамэтххэмрэ псалъэмакъ щхьэпэхэр щрагъэкIуэкIащ, къызэхуэсахэм я нэгу зыщрагъэужьащ.
Къэбэрдей уэрамым и лъэсырызекIуэ гъуэгум макъамэм и мызакъуэу, цIыху IэпщIэлъапщIэхэм я IэдакъэщIэкIхэм я гъэлъэгъуэныгъэ удэзыхьэхи щащIат.
Хамэ къэралхэм, ди къэралым и щIыналъэ куэдым щыщ уэрэджыIакIуэ цIэрыIуэхэм зыкърагъэхьэлIат абы. Кавказ Ищхъэрэм макъамэм ехьэлIауэ мыпхуэдэ зэхыхьэр щыяпэу жыпIэ хъунущ.
Мыбы ипэкIэ Налшык щекIуэкIауэ щыта «Atazhukin Sound», «Pre-Party» фестивалхэмкIэ иджырейм пежьауэ къэплъытэ хъунущ.
 Лекцэхэмрэ макъамэм хухэха программэмрэ къищынэмыщIауэ, кърихьэлIахэр я зэфIэкI щеплъыжащ стIолыщхьэ джэгукIэ зэмылIэужьыгъуэмрэ скалодромымрэ.
Къызэбгъэпэщ пшыхьхэм цIыху нэхъыбэ къызэрепшэлIэфыну Iэмалхэм, модэм, творчествэм, нэгъуэщI куэдми теухуа лекцэм ирагъэдэIуащ, документальнэ фильм кIэщI цIыкIухэм къызэхуэсахэр ирагъэплъащ.
Лъэпкъ зэмылIэужьыгъуэ куэдым я щэнхабзэ, макъамэ щызэхэухуэна фестивалым и беягъым уитхьэкъурт.
Япэ махуэм утыкум къихьащ Къэбэрдей-Балъкъэрым щыщ уэрэджыIакIуэхэр. Милосердовэ Еленэ езым иуса уэрэдхэр игъэзэщIащ, абы къыкIэлъыкIуащ «BZU» гуп телъыджэр. Ар ди республикэм и гуп нэхъ гъэщIэгъуэнхэм ящыщу къалъытэ.
ЕтIуанэ махуэр гитарэкIэ яуса макъамэхэмрэ уэрэдхэмрэ хухахат. Куэдым яфIэфIу едэIуащ «Бром» гупым. Налшык щыщ «Unkle Krist» рок-гупым макъамэм и жанр зэмылIэужьыгъуэхэр гъэщIэгъуэну зэрызэхэзагъэр къызэхуэсахэм зыхрагъэщIащ. ЩIэщыгъуэт етIуанэ махуэр зэхуэзыщIыжа «Деревянные киты» гупым (Мурманск щыщщ) ягъэзэщIахэри.
Ещанэ махуэм кърихьэлIахэм я гукъыдэжыр къаIэтащ «ЙФВЛ» гупым. Абыхэм иджыблагъэ Италием зыкъыщагъэлъагъуэри къэкIуэжа къудейуэ арат. ЗыкIи нэхъ кIащхъэтэкъым Москва къикIа «USSSY» гупым хуаIэта Iэгуауэхэри. Абыхэм я уэрэдхэм афган, узбек, индийскэ макъамэхэм я нагъыщэхэр щIэлът.
Фестивалым и иужьрей махуэм утыкум къихьащ куэдым фIыуэ ялъэгъуа «Jrpjej» уэрэджыIакIуэхэр. Адыгэбзэм и дахагъэмрэ абы и IукIэ телъыджэмрэ я щыхьэту, гупым хэтхэм ягъэзэщIащ лъэпкъым куэд щIауэ къыдэгъуэгурыкIуэ уэрэдыжь гъащIэщIэ зратыжахэр.
Франджым къикIа «S’adouno» гупми яфIэтелъыджэу едэIуащ цIыхухэр. Виолончелым еуэ Сержан Антуанрэ скрипкэм макъамэ гъэщIэгъуэнхэр къизыгъэкI Бративеиль Марьюнрэ европей, кавказ макъамэхэр зэхалъхьэрти, телъыджэу ягъэIурт.
Щэнхабзэ фестивалым къалэн зыбжанэ игъэзэщIащ: абы дунейм лъэпкъыу тетым я щэнхабзэр зэрызэхэзагъэр, зэгъусэу зы утыку узэритыфынур къыдгуригъэIуам и мызакъуэу, зэкъуэувэхэм къагъэщI дуней телъыджэм и къулеягъыр дигъэлъэгъуащ.
Инэрокъуэ Данэ.
